2 jong mans sterf in huisbrandDie huis wat gebrand het. (Foto: Verskaf) Twee jong mans, onderskeidelik 18 en 21 jaar oud, het vandeesweek in ŉ huisbrand naby Witbank (Emalahleni) in Mpumalanga omgekom. Brig. Leonard Hlathi, woordvoerder van die polisie, het Dinsdag gesê die polisie doen ŉ geregtelike doodsondersoek nadat die brand Maandag in Pine Ridge uitgebreek het. Volgens inwoners was daar die betrokke dag ŉ kragonderbreking in die woonbuurt. Toe die elektrisiteit later aankom het hulle egter een van die huise in rook en vlamme gehul gesien. Verskeie lede van die gemeenskap het na die huis gehardloop in ŉ poging om die vlamme te blus. Hulle kon daarin slaag om ŉ vrou, die mans se ma, uit die brandende huis te red. Die twee jong mans was egter in die brandende huis vasgekeer en kon nie gered word nie. Albei was in matriek aan die Pine Ridge Combined School. “Die ma veg tans om haar lewe in die hospitaal,” het Hlathi gesê. Die oorsaak van die brand word deur forensiese spesialiste ondersoek. Die polisie wag op hul verslag.